ZRUŠENÉ všeobecne záväzným nariadením č. 14/2001.

Všeobecne záväzné nariadenie
hlavného mesta Slovenskej republiky Bratislavy
č. 5/1992
z 10. decembra 1992
o postupe pri uzatváraní zmlúv o nájme bytov vo vlastníctve hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov a § 12 zákona Slovenskej národnej rady č. 189/1992 Zb. o úprave niektorých pomerov súvisiacich s nájmom bytov a s nebytovými náhradami sa uznieslo:

§ 1
Úvodné ustanovenie
Toto všeobecne záväzné nariadenie ustanovuje postup pri uzatváraní zmlúv o nájme bytov vo vlastníctve hlavného mesta Slovenskej republiky Bratislavy (ďalej len „hlavné mesto“) a bytov vo vlastníctve iných právnických osôb s prevažnou majetkovou účasťou hlavného mesta.

§ 2
Nájom bytov
(1) Zmluvu o nájme bytu vo vlastníctve hlavného mesta uzatvárajú:
a)	hlavné mesto v domoch
1.	ktoré nezverilo do správy iným subjektom,
2.	ktoré zverilo do správy mestským podnikom a organizáciám hlavného mesta,
b)	mestská časť hlavného mesta (ďalej len „mestská časť“) v domoch
1.	ktoré jej hlavné mesto zverilo do správy,
2.	ktoré mestská časť zverila do správy podniku a organizácii mestskej časti.
(2) Zmluvu o nájme bytu vo vlastníctve inej právnickej osoby s prevažnou majetkovou účasťou hlavného mesta uzatvára hlavné mesto, ak tým nepoverilo mestskú časť a to v súlade s právne usporiadaným spôsobom užívania bytov.
(3) Ak ide o byty v domoch v systéme komplexnej bytovej výstavby, určí primátor po prerokovaní v mestskej rade hlavného mesta, v koľkých prípadoch uzavrie zmluvy o prvom nájme bytov na bývanie hlavné mesto a v koľkých prípadoch mestské časti.

§ 3
Postup pri uzavieraní zmluvy o nájme bytov mestskou časťou
(1) Starosta uzaviera zmluvu o nájme bytu predovšetkým podľa poradia uchádzačov o byt, ktoré určuje v prípadoch uvedených v § 2 ods. 1 písm. b) a v § 2 ods. 3.
(2) Poradie uchádzačov o byt sa zostavuje podľa pravidiel uvedených v § 4.

§ 4
Pravidlá pre zostavenie poradia uchádzačov o byt
(1) Poradie uchádzačov o byt sa zostavuje podľa týchto pravidiel:
a)	poradie sa zostavuje spravidla polročne vopred,
b)	pri určení poradia sa prihliada najmä na
1.	naliehavosť bytovej potreby,
2.	sociálne pomery,
3.	bytovú potrebu osoby, ktorá vykonáva práce alebo služby nevyhnutné pre mestskú časť,
4.	bytovú potrebu osoby, ktorá sa zaviazala na svoje náklady vykonať v byte alebo v inom priestore také zmeny, ktorými sa byt alebo iný priestor stane spôsobilý na bývanie
(2) Poradie uchádzačov o byt zostavuje starosta mestskej časti najmä z tých uchádzačov:
a)	ktorí majú na území mestskej časti trvalý pobyt alebo pracovisko,
b)	ktorým dal na území mestskej časti súhlas vykonať zmeny podľa ods. 1 písm. b) bod 4.
(3) Mestská časť môže ustanoviť svojím všeobecne záväzným nariadením podrobnejšie pravidlá pre zostavenie poradia uchádzačov o byt.
(4) Uchádzačom o byt zapísaným do miestneho poradovníka schváleného podľa doterajších predpisov, ktorým doteraz nebol pridelený byt sa prenajímajú byty prednostne podľa tohto poradovníka, ak nedošlo k zmene podmienok, podľa ktorých bol uchádzač o byt do poradovníka zaradený.

§ 5
Prenajímanie bytov a poskytovanie bytových náhrad hlavným mestom
(1) Primátor uzaviera zmluvy o nájme bytov uvedených v § 2 ods. 1 písm. a) a § 2 ods. 2 a zmluvy o prvom nájme bytov podľa § 2 ods. 3 predovšetkým s uchádzačmi o byt,
a)	ktorých v súlade s § 1 ods. 3 zákona Slovenskej národnej rady č. 377/1990 Zb. o hlavnom meste Slovenskej republiky Bratislave odporučí primátorovi Národná rada Slovenskej republiky, vláda Slovenskej republiky, ministri, vedúci ústredných orgánov, vedúci ústredných orgánov štátnej správy Slovenskej republiky a minister zahraničných vecí Slovenskej republiky pre pracovníkov zastupiteľských orgánov iných krajín, a to na dobu výkonu ich funkcie,
b)	ktorí vykonávajú práce alebo služby nevyhnutné pre hlavné mesto,
c)	ktorým hlavné mesto dalo súhlas vykonať v byte alebo v inom priestore na svoje náklady také zmeny, ktorými sa byt alebo iný priestor stane spôsobilý na bývanie.
(2) Primátor uzaviera zmluvy o nájme náhradného bytu alebo náhradného ubytovania1) s uchádzačmi, ktorým nájomný pomer skončil výpoveďou prenajímateľa s privolením súdu z dôvodov, že:
a)	prenajímateľ potrebuje byt v dome vo vlastníctve fyzickej osoby pre seba, manžela, svoje deti, vnukov, zaťa alebo nevestu, svojich rodičov alebo súrodencov a doterajšiemu nájomcovi bol byt pridelený orgánom štátnej správy alebo hlavným mestom alebo mestskou časťou,
b)	verejný záujem vyžaduje s bytom alebo s domom naložiť tak, že byt nie je možné užívať alebo byt alebo dom vo vlastníctve hlavného mesta vyžaduje opravy, pri ktorých vykonávaní nemožno byt alebo dom dlhší čas užívať,
c)	nájomca alebo tí, ktorí s ním bývajú, hrubo porušujú dobré mravy v dome,

d)	nájomca hrubo porušuje povinnosti vyplývajúce z nájmu bytu,
e)	nájomca nespĺňa predpoklady vyplývajúce z osobitného určenia bytu.2)

§ 6
Oznamovanie voľných bytov
(1) Byt uvoľnený, neobývaný alebo na bývanie nespôsobilý je povinný v domoch, ktoré spravuje, do ôsmich dní písomne oznámiť:
a)	mestský podnik, organizácia hlavného mesta a právnická osoba s prevažnou majetkovou 
b)	podnik a organizácia mestskej časti starostovi mestskej časti.
(2) Obyvatelia hlavného mesta môžu oznámiť písomne alebo ústne do zápisnice uvoľnené, neobývané alebo na bývanie nespôsobilé byty na Magistráte hlavného mesta Slovenskej republiky Bratislavy alebo na miestnom úrade mestskej časti, na území ktorej sa takýto byt nachádza.

§ 7
Sankcie
(1) Za porušenie § 6 ods. 1 môže primátor uložiť právnickej osobe pokutu do výšky 200 000 Kčs.
(2) Pokutu možno uložiť do dvoch mesiacov od dňa, kedy sa primátor dozvedel o tom, kto sa porušenia dopustil, najneskôr však do jedného roka od spáchania konania opodstatňujúceho uloženie pokuty.
(3) Pokuta je príjmom rozpočtu hlavného mesta s výnimkou pokuty za porušenie ustanovenia § 6 ods. 1 písm. b), ktorá je príjmom rozpočtu príslušnej mestskej časti.

§ 8
Záverečné ustanovenie
Týmto všeobecne záväzným nariadením stráca platnosť rozhodnutie č. 9/1991 primátora hlavného mesta Slovenskej republiky Bratislavy zo dňa 23.12.1991 o niektorých opatreniach pri nájmoch bytov v majetku hlavného mesta Slovenskej republiky Bratislavy.

§ 9
Účinnosť
Toto všeobecne záväzné nariadenie nadobúda účinnosť 1. januára 1993.

Peter Kresánek v. r.
primátor